Predlog UREDBA EVROPSKEGA PARLAMENTA IN SVETA o spremembi Uredbe (EU, Euratom) št. 966/2012 glede financiranja evropskih političnih strank /* COM/2012/0712 final - 2012/0336 (COD) */





OBRAZLOŽITVENI MEMORANDUM 1. OZADJE PREDLOGA Finančno uredbo[1] bi bilo treba spremeniti, da se upoštevajo spremembe, predlagane v predlogu Komisije za uredbo Evropskega parlamenta in Sveta o statutu in financiranju evropskih političnih strank in evropskih političnih fundacij[2], ki bo nadomestila veljavno Uredbo (ES) št. 2004/2003[3]. Predlog uredbe, ki nadomešča Uredbo (ES) št. 2004/2003, pomeni uveljavljanje člena 224 Pogodbe o delovanju Evropske unije (PDEU) ter vsebuje nova pravila, ki se med drugim nanašajo na financiranje političnih strank in političnih fundacij na evropski ravni. Da bi bila ta nova pravila lahko učinkovita, bi jih moral spremljati ustrezen sklop finančnih pravil, predpisanih v finančni uredbi. Zato se predlaga, da se na koncu drugega dela finančne uredbe (posebne določbe), tik pred tretji del (prehodne in končne določbe), vstavi nov naslov „Prispevki“. Na tej stopnji ni predvideno, da bi za ta novi naslov uporabili delegirani akt na podlagi člena 290 PDEU. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Predlog se opira na Resolucijo Evropskega parlamenta o financiranju evropskih političnih strank (poročilo, ki ga je pripravila grška poslanka Marietta Gianaku)[4], ki zastopa mnenje, da bi bilo treba glede na pridobljene izkušnje financiranje evropskih političnih strank in evropskih političnih fundacij izboljšati v več pogledih. Poročilo poziva k temu, da se za financiranje evropskih strank in fundacij preneha uporabljati sistem dodeljevanja nepovratnih sredstev ter da se v finančni uredbi uvede nov instrument financiranja, „ki bi bil posvečen izključno financiranju evropskih strank in fundacij in bi bil temu prilagojen“. Po podrobni analizi se predlaga, da bi se politične stranke dejansko financirale z novim instrumentom („prispevki“), kakor je predvideno v tem osnutku predloga, in ne z nepovratnimi sredstvi za poslovanje, kot se zdaj. Za evropske politične fundacije je predvideno, naj bi še naprej prejemale nepovratna sredstva za poslovanje. Zahteva Evropskega parlamenta, da se tudi evropske politične fundacije izključijo iz sistema dodeljevanja nepovratnih sredstev, namreč ni upravičena, saj evropske politične fundacije nimajo posebnosti evropskih političnih strank. Poleg tega večina pomislekov Evropskega parlamenta glede težav, s katerimi se srečujejo te fundacije v okviru finančne uredbe (ES) št. 1605/2002[5], ne bo več relevantnih, ko se bo začela uporabljati spremenjena finančna uredba, tako da posebna odstopanja ne bodo več potrebna. To še zlasti velja zaradi možnosti, ki jo bodo imele fundacije, da prejmejo celoten znesek predhodnega financiranja brez predložitve jamstva ter da oblikujejo finančne rezerve iz lastnih sredstev, saj se zneski za te rezerve ne bodo upoštevali pri preverjanju skladnosti s pravilom o neprofitnosti. Prispevki evropskim političnim strankam temeljijo na modelu, ki je podoben sistemu dodeljevanja nepovratnih sredstev, vendar ima svoje posebnosti, ki so pojasnjene v nadaljevanju. Komisija se je posvetovala tudi z ustreznimi zainteresiranimi stranmi (predstavniki političnih strank in fundacij na evropski ravni, nacionalni in akademski strokovnjaki ipd.). Komisija je ta predlog prvotno predstavila v obliki delovnega dokumenta[6], ki ga je objavila hkrati s predlogom uredbe Evropskega parlamenta in Sveta o statutu in financiranju evropskih političnih strank in evropskih političnih fundacij. 3. PRAVNI ELEMENTI PREDLOGA 3.1. Nov naslov v finančni uredbi: „Prispevki evropskim političnim strankam“ Predlog v drugi del finančne uredbe uvaja nov naslov VIII glede prispevkov evropskim političnim strankam ter razveljavlja določbe v zvezi z evropskimi političnimi strankami, ki so trenutno zajete v naslovu VI (nepovratna sredstva) prvega dela. 3.2. Glavne spremembe v primerjavi z veljavnim sistemom dodeljevanja donacij Predlog uvaja naslednje elemente: 3.2.1. Ukinitev „letnega programa dela“ Zgoraj navedeno poročilo, ki ga je pripravila poslanka Marietta Gianaku, v odstavku 18 poziva k ukinitvi letnega programa dela za evropske politične stranke ter poudarja, da je ta pogoj zanje neprimeren in da take zahteve ni v zakonodaji nobene države članice. Zlasti je za dejavnosti političnih strank potrebna veliko večja stopnja prožnosti in odzivnosti na trenutne razmere, kot jo omogoča sistem dodeljevanja nepovratnih sredstev, pri katerem se zahteva, da se zahtevku za sredstva priložita letni program dela in začasni proračun. Zato naj bi se prispevki dodeljevali, ne da bi bilo za to treba predložiti letni program dela ali oceno proračuna za poslovanje. 3.2.2. Uvedba meril za upravičenost V skladu s predlogom uredbe o statutu in financiranju evropskih političnih strank in evropskih političnih fundacij so uvedena merila za upravičenost političnih strank do financiranja. V praksi naj bi odredbodajalec neposredno iz registra evropskih političnih strank (vzpostavljenega pri Evropskem parlamentu) zahteval potrdila o tem, da so evropske politične stranke ustrezno registrirane in izpolnjujejo ustrezne obveznosti (npr. glede predložitve računovodskih izkazov) ter niso bile izpisane iz registra ali jim ni bila naložena upravna kazen, kakor je predvideno v zgoraj navedem predlogu uredbe. 3.2.3. Ukinitev meril za izbor V novem naslovu niso predvidena merila za izbor, saj preverjanje finančne in poslovne sposobnosti evropskih političnih strank, da predstavljajo evropske državljane, ne prinaša veliko koristi – še toliko manj, ko se ne predloži letni program dela ali ocena proračuna. 3.2.4. Nadzor zakonskih obveznosti Uvedena je določba, ki izrecno zahteva, da evropske politične stranke med proračunskim letom, za katero je dodeljen prispevek, ne smejo biti izključene iz registra in se jim ne smejo naložiti upravne kazni. V takih primerih naj bi se njihov prispevek zmanjšal ali ukinil, izplačano predhodno financiranje pa bi se izterjalo. Odredbodajalec naj bi zahteval potrdilo o tem iz registra pri Evropskem parlamentu pred izplačilom preostanka zneska. 3.2.5. Kontrole odhodkov namesto nadzora ukrepov Odstopanje od veljavnega sistema dodeljevanja nepovratnih sredstev, pri katerem je treba predložiti program dela in oceno proračuna, se ne bi smelo razumeti kot dovoljenje političnim strankam, da neovirano zlorabljajo sredstva EU. Čeprav bi se morala finančna podpora dodeljevati, ne da bi bilo za to treba predložiti letni program dela in oceno proračuna za poslovanje, bi morale evropske politične stranke naknadno utemeljiti, da so sredstva Unije ustrezno porabile. Zlasti naj bi odredbodajalec preveril, ali so bila sredstva EU porabljena za plačilo povračljivih izdatkov, kot so določeni v razpisu za prispevke, v rokih, določenih v tej uredbi. Ker ni predvidena predložitev letnega programa dela ali ocene proračuna, bo taka rešitev poenostavila zahtevke za prispevke ter političnim strankam omogočila svobodo pri izvajanju njihovih dejavnosti in prilagajanje teh dejavnosti med letom. 3.2.6. Roki za porabo sredstev EU Poročilo, ki ga je pripravila poslanka Marietta Gianaku, v odstavku 24 poziva k uvedbi možnosti „kopičenj[a] rezerv [...] in prenos[a] sredstev“. Določbe novega naslova evropskim političnim strankam ne preprečujejo oblikovanja rezerv iz lastnih sredstev. Poleg tega naj bi bilo evropskim političnim strankam omogočeno tudi nekaj prožnosti pri rokih za porabo dodeljenih sredstev EU. Strogo uveljavljanje obveznosti, da se ta sredstva porabijo v proračunskem letu, za katero so bila dodeljena, bi bilo težko uskladiti s potrebo evropskih političnih strank, da prilagajajo svoja sredstva volilnemu ciklu. Vendar pa naj bi se sredstva EU, ki niso bila porabljena, porabila v razumnem roku. Prispevki evropskim političnim strankam naj bi se porabili za kritje povračljivih izdatkov v dveh proračunskih letih po proračunskem letu, za katero so bili dodeljeni (n + 2), po tem obdobju pa naj bi odredbodajalec vsa neporabljena sredstva izterjal. 3.2.7. Sofinanciranje Pri financiranju evropskih političnih strank naj bi se upoštevalo načelo sofinanciranja, predpisano v Uredbi (EU) št. [...], ne glede na prej navedeno možnost, da se neporabljeni del prispevka EU porabi za kritje povračljivih izdatkov v naslednjih dveh proračunskih letih po dodelitvi. 3.2.8. Načini financiranja Tako kot nepovratna sredstva naj bi se prispevki lahko plačevali bodisi s povračilom odstotnega deleža nastalih odhodkov ali v okviru sistema vnaprej določenih pavšalnih zneskov, stroškov na enoto in pavšalnega financiranja. 3.2.9. Stoodstotno predhodno financiranje Prispevki naj bi se plačevali z enim plačilom predhodnega financiranja v višini 100 % zneska prispevka, razen če odredbodajalec iz ustrezno utemeljenih razlogov odloči drugače. 3.2.10. Obresti na predhodno financiranje Z odstopanjem od člena 5 finančne uredbe naj bi se obresti na zneske predhodnega financiranja, ki jih prejmejo evropske politične stranke, porabile za plačilo povračljivih izdatkov v naslednjih dveh proračunskih letih. 3.2.11. Ureditev kazni in nadzora Tako kot pri nepovratnih sredstvih naj bi novi naslov vseboval standardne določbe v zvezi z nadzorom Evropskega parlamenta, urada OLAF in Računskega sodišča. Vključeval naj bi tudi enako ureditev glede kazni (upravnih in finančnih), kot se uporablja za upravičence do nepovratnih sredstev. 4. PRORAČUNSKE POSLEDICE Predlagana sprememba finančne uredbe nima proračunskih posledic. 2012/0336 (COD) Predlog UREDBA EVROPSKEGA PARLAMENTA IN SVETA o spremembi Uredbe (EU, Euratom) št. 966/2012 glede financiranja evropskih političnih strank EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, zlasti člena 322 Pogodbe, v povezavi s Pogodbo o ustanovitvi Evropske skupnosti za atomsko energijo, zlasti členom 106a Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, ob upoštevanju mnenja Računskega sodišča[7], v skladu z rednim zakonodajnim postopkom, ob upoštevanju naslednjega: (1) Politične stranke na evropski ravni so pomemben povezovalni dejavnik v okviru Unije. (2) V členu 10 Pogodbe o Evropski uniji in členu 12(2) Listine Evropske unije o temeljnih pravicah je navedeno, da politične stranke na evropski ravni prispevajo k oblikovanju evropske politične zavesti in k izražanju politične volje državljanov Unije. (3) Evropski parlament in Svet sta 4. novembra 2003 sprejela Uredbo (ES) št. 2004/2003 o predpisih, ki urejajo delovanje političnih strank na evropski ravni, in pravilih glede njihovega financiranja[8]. (4) Evropski parlament je v Resoluciji z dne 6. aprila 2011 o uporabi Uredbe (ES) št. 2004/2003 o predpisih, ki urejajo delovanje političnih strank na evropski ravni, in pravilih glede njihovega financiranja[9] glede na pridobljene izkušnje predlagal vrsto izboljšav financiranja evropskih političnih strank in evropskih političnih fundacij. (5) Evropski parlament in Svet sta […] sprejela Uredbo (EU) št. […] o statutu in financiranju evropskih političnih strank in evropskih političnih fundacij[10], ki razveljavlja Uredbo (ES) št. 2004/2003. V navedeni uredbi so določena nova pravila, ki se med drugim nanašajo na financiranje političnih strank in političnih fundacij na evropski ravni, zlasti kar zadeva pogoje za financiranje, način financiranja ter porazdelitev donacij in prispevkov, financiranje kampanj za volitve v Evropski parlament, sprejemljive odhodke, prepoved financiranja, računovodstvo, izvajanje in nadzor, kazni ter preglednost. (6) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije[11] (v nadaljnjem besedilu: finančna uredba), bi morala vključevati pravila o prispevkih Evropskega parlamenta evropskim političnim strankam. Ta pravila bi morala političnim strankam na evropski ravni omogočati večjo stopnjo prožnosti pri rokih za porabo navedenih prispevkov, saj to zahteva narava njihovih dejavnosti. (7) Sistem finančne podpore evropskim političnim strankam z nepovratnimi sredstvi za poslovanje, kot je določen v členu 125(6) finančne uredbe, ne ustreza potrebam teh strank, zlasti kar zadeva obveznost predložitve letnega programa dela in ocene proračuna za poslovanje, kar je zahteva, ki je ni v zakonodajah držav članic. Zato bi bilo treba finančno podporo evropskim političnim strankam dodeljevati v obliki posebnega prispevka, ki bi ustrezal posebnim potrebam evropskih političnih strank. (8) Čeprav se finančna podpora dodeljuje, ne da bi bilo za to treba predložiti letni program dela in oceno proračuna za poslovanje, bi morale evropske politične stranke naknadno utemeljiti, da so sredstva Unije ustrezno porabile. Zlasti bi moral odredbodajalec preveriti, ali so bila sredstva porabljena za plačilo povračljivih izdatkov, kot so določeni v razpisu za prispevke, v rokih, določenih v tej uredbi. Prispevki evropskim političnim strankam bi se morali porabiti v dveh proračunskih letih po proračunskem letu, za katero so bili dodeljeni, po tem obdobju pa bi moral odredbodajalec vsa neporabljena sredstva izterjati. (9) Sredstva Unije za financiranje materialnih stroškov evropskih političnih strank se ne bi smela porabiti za druge namene, kot za tiste, ki so določeni v Uredbi (EU) št. [...], zlasti za neposredno ali posredno financiranje drugih subjektov, kot so nacionalne politične stranke. Evropske politične stranke bi morale prispevke porabiti za plačilo odstotnega deleža tekočih in prihodnjih odhodkov ter ne odhodkov ali dolgov, nastalih pred vložitvijo vloge za prispevke. (10) Dodelitev prispevkov bi bilo treba tudi poenostaviti in prilagoditi posebnostim evropskih političnih strank, zlasti z opustitvijo meril za izbor, uvedbo 100-odstotnega predhodnega financiranja kot splošnega pravila ali možnostjo uporabe pavšalnih zneskov, pavšalnega financiranja in stroškov na enoto. (11) Prispevke iz proračuna Unije bi bilo treba zmanjšati ali ukiniti, kadar evropske politične stranke kršijo obveznosti, določene v Uredbi (EU) št. [...]. (12) Kazni, določene v finančni uredbi in Uredbi (EU) št. [...], ki jih naloži ista institucija, bi morale biti naložene na usklajen način in ob upoštevanju načela ne bis in idem. V skladu z Uredbo (EU) št. [...] se upravne in/ali denarne kazni, določene v finančni uredbi, ne naložijo v primerih, v katerih so bile že naložene kazni na podlagi Uredbe (EU) št. [...]. (13) Finančno uredbo bi bilo zato treba ustrezno spremeniti – SPREJELA NASLEDNJO UREDBO: Člen 1 Uredba (EU, Euratom) št. 966/2012 se spremeni: (1) v drugem delu se doda naslov VIII: „NASLOV VIII PRISPEVKI EVROPSKIM POLITIČNIM STRANKAM Člen 204a Splošne določbe 1. V tej uredbi „evropske politične stranke“ pomenijo subjekte, ustanovljene in registrirane v skladu z Uredbo (EU) št. […] Evropskega parlamenta in Sveta(*). 2. Evropskim političnim strankam se lahko zaradi njihovega prispevka k oblikovanju evropske politične zavesti in k izražanju politične volje državljanov Unije dodelijo neposredni finančni prispevki iz proračuna. Člen 204b Načela 1. Prispevki se lahko porabijo samo za povrnitev odstotnega deleža materialnih stroškov evropskih političnih strank, ki so neposredno povezani s cilji teh strank. Prispevki se ne smejo porabiti za neposredno ali posredno dodeljevanje kakršnih koli osebnih koristi, v denarju ali v naravi, kateremu koli posameznemu članu ali osebju evropske politične stranke. 2. Prispevki se ne smejo porabiti za financiranje dejavnosti tretjih oseb, zlasti nacionalnih političnih strank ali političnih fundacij na evropski ali nacionalni ravni, in sicer niti v obliki nepovratnih sredstev, niti donacij niti posojil niti kakršnih koli drugih podobnih sporazumov. 3. Za prispevke veljata načeli preglednosti in enakega obravnavanja v skladu z merili, določenimi v Uredbi (EU) št. [...]. 4. Prispevke dodeli Evropski parlament na letni osnovi in informacije o njih se objavijo v skladu s členom 35(2). 5. Evropske politične stranke, ki prejmejo prispevek, ne prejmejo drugih sredstev iz proračuna za iste namene. Ista stroškovna postavka se iz proračuna nikoli ne financira dvakrat. Člen 204c Proračunski vidik Prispevki se plačajo iz oddelka proračuna za Evropski parlament. Člen 204d Razpis za prispevke 1. Prispevki se dodelijo na podlagi razpisa za prispevke, ki se objavi vsako leto vsaj na spletišču Evropskega parlamenta. 2. Vsaki evropski politični stranki se lahko dodeli samo en prispevek na leto. 3. Vsaka evropska politična stranka lahko prejme prispevek samo, če vloži vlogo za financiranje pod pogoji, določenimi v razpisu za prispevke. 4. V razpisu za prispevke se določijo merila za upravičenost, ki jih mora izpolniti vlagatelj, in merila za izključitev. 5. V razpisu za prispevke se določi vsaj narava odhodkov, ki se lahko povrnejo s prispevkom. Člen 204e Postopek dodeljevanja 1. Vloge za prispevke se vložijo pisno, tudi v varni elektronski obliki, če je primerno. 2. Prispevkov ni mogoče dodeliti vlagateljem, ki so v času postopka dodeljevanja prispevka v eni od situacij iz člena 106(1), člena 107 in člena 109(1)(a), ter tistim, ki so vpisani v centralno bazo podatkov o izključitvah iz člena 108. 3. Vlagatelji morajo potrditi, da niso v kateri od situacij iz odstavka 2. 4. Prispevki se dodelijo na podlagi sporazuma ali sklepa o prispevku, kakor je določeno v razpisu za prispevke. 5. Odredbodajalcu lahko pri ovrednotenju vloge in pripravi sklepa o dodelitvi pomaga odbor. Odredbodajalec določi pravila o sestavi, imenovanju in delovanju takega odbora ter pravila za preprečevanje morebitnega navzkrižja interesov. Člen 204f Postopek ovrednotenja 1. Vloge se izberejo na podlagi meril za dodelitev iz Uredbe (EU) št. [...] izmed vlog, ki izpolnjujejo merila za upravičenost in izključitev. 2. Merila za upravičenost določajo pogoje, pod katerimi lahko vlagatelj prejme prispevek v skladu s pravili, določenimi v Uredbi (EU) št. [….]. 3. Odgovorni odredbodajalec v svoji odločitvi o vlogah navede vsaj naslednje: (a) predmet odločitve in skupni znesek prispevkov; (b) imena izbranih vlagateljev in sprejete zneske; (c) imena zavrnjenih vlagateljev in razloge za njihovo zavrnitev. 4. Odgovorni odredbodajalec pisno obvesti vlagatelje o odločitvi glede njihove vloge. Če se vloga za prispevek zavrne ali se zneski iz vloge delno ali v celoti ne dodelijo, odredbodajalec navede razloge za zavrnitev vloge oz. nedodelitev zneskov iz vloge, zlasti glede na merila za upravičenost in dodelitev iz odstavkov 1 in 2. Člen 204g Oblike prispevkov 1. Prispevki so lahko v kateri koli od naslednjih oblik: (a) povračilo odstotnega deleža dejansko nastalih odhodkov; (b) povračilo na osnovi stroškov na enoto; (c) pavšalni zneski; (d) pavšalno financiranje; (e) kombinacija oblik iz točk (a) do (d). 2. Povrnejo se lahko samo odhodki, ki izpolnjujejo merila, določena v razpisih za prispevke, in ki niso nastali pred datumom vložitve vloge. Člen 204h Pravila za prispevke 1. Pavšalni zneski pavšalno krijejo nekatere odhodke, ki so potrebni za izvajanje posebnih dejavnosti evropske politične stranke. Pavšalni zneski se uporabijo samo v kombinaciji z drugimi oblikami prispevkov. 2. Stroški na enoto krijejo vse ali nekatere posebne kategorije povračljivih izdatkov, ki so jasno določeni vnaprej s sklicevanjem na znesek na enoto. 3. Pavšalno financiranje krije posebne kategorije povračljivih izdatkov, ki so jasno določeni vnaprej s pomočjo odstotnega deleža. 4. Kadar se uporabijo pavšalni zneski, pavšalno financiranje in stroški na enoto, se ti določijo v razpisu za prispevke. Sporazum ali sklep o prispevku vsebuje določila, ki omogočajo preverjanje, ali so bili upoštevani pogoji za dodelitev pavšalnih zneskov, pavšalnega financiranja ali stroškov na enoto. Člen 204i Predhodno financiranje Prispevki se plačajo v obliki enega plačila predhodnega financiranja v višini 100 % zneska prispevka, razen če odredbodajalec v ustrezno utemeljenih primerih odloči drugače. Člen 204j Jamstva Odgovorni odredbodajalec lahko, če meni, da je ustrezno in sorazmerno, od primera do primera in ob upoštevanju analize tveganja zahteva, da evropska politična stranka vnaprej predloži jamstvo, da zmanjša finančno tveganje, povezano s predhodnim financiranjem, in sicer le, kadar obstaja na podlagi njegove ocene tveganja neposredna nevarnost, da politična stranka zaide v eno od situacij iz člena 106(1)(a) in (d), ali kadar je Evropski parlament uradno začel upravni postopek, ki bi lahko privedel do izključitve iz registra in/ali preklica prispevka. Določbe člena 134 o jamstvu za predhodno financiranje za nepovratna sredstva se smiselno uporabljajo za jamstva, ki se lahko zahtevajo v primerih iz prejšnjega odstavka za plačila predhodnega financiranja evropskim političnim strankam. Člen 204k Poraba prispevkov 1. Prispevki se porabijo v skladu s členom 204b. 2. Kateri koli del prispevka, ki se ne porabi v proračunskem letu, za katero je ta prispevek dodeljen, se porabi za katere koli povračljive izdatke, nastale do 31. decembra leta n + 2. Preostali del prispevka, ki se ne porabi v tem roku (n + 2), se izterja v skladu s poglavjem 5 prvega dela. 3. Evropske politične stranke upoštevajo najvišjo stopnjo sofinanciranja, določeno v Uredbi (EU) št. [...]. Preostali zneski prispevkov iz prejšnjih dveh let se ne smejo porabiti za financiranje dela, ki ga morajo evropske politične stranke zagotoviti iz lastnih sredstev. 4. Evropske politične stranke najprej porabijo sredstva, ki niso bila porabljena v proračunskem letu, za katero je bil dodeljen prispevek, preden porabijo prispevke, dodeljene po tem letu. 5. Vse obresti na plačila predhodnega financiranja se štejejo za del prispevka Unije. Člen 204l Poročilo o porabi prispevkov Evropske politične stranke v skladu s pogoji in roki, določenimi v razpisu za prispevke, predložijo odredbodajalcu v odobritev končno poročilo o porabi prispevkov in svoje računovodske izkaze. Odredbodajalec pripravi svoje letno poročilo o dejavnostih iz člena 66(9) na podlagi končnega poročila in računovodskih izkazov iz prvega odstavka. Za pripravo poročila lahko uporabi tudi druga dokazila. Člen 204m Plačilo preostanka zneska 1. Znesek prispevka ni dokončen, dokler odredbodajalec ne sprejme končnega poročila in računovodskih izkazov iz člena 204l. Sprejetje poročila in računovodskih izkazov ne posega v poznejše kontrole Evropskega parlamenta. 2. Neporabljeni zneski predhodnega financiranja niso dokončni, dokler jih evropska politična stranka ne porabi za plačilo povračljivih izdatkov, ki izpolnjujejo merila, določena v razpisih za prispevke. 3. Če evropska politična stranka ne izpolni obveznosti v zvezi s porabo prispevka, se prispevek prekine, zmanjša ali ukine, potem ko je bila evropski politični stranki dana možnost, da izrazi svoje stališče. 4. Pred izplačilom preostanka zneska odredbodajalec preveri, da je bila evropska politična stranka med datumom vložitve vloge in koncem proračunskega leta, za katero je dodeljen prispevek, še vedno vpisana v registru iz člena 6 Uredbe (EU) št. [...] in da ji ni bila naložena kazen iz člena 22 navedene uredbe. 5. Če evropska politična stranka ni več vpisana v registru iz člena 6 Uredbe (EU) št. [….] ali ji je bila naložena kazen iz člena 22 navedene uredbe, lahko odgovorni odredbodajalec prekine, zmanjša ali ukine prispevek in izterja zneske, ki so bili nepravilno izplačani po sporazumu ali sklepu o prispevku, sorazmerno z resnostjo napak, nepravilnosti, goljufij ali drugih kršitev obveznosti v zvezi s porabo prispevka, potem ko je bila politični stranki dana možnost, da izrazi svoje stališče. Člen 204n Nadzor in kazni 1. Vsak sporazum ali sklep o prispevku izrecno določa, da imajo Evropski parlament, Evropski urad za boj proti goljufijam in Računsko sodišče pooblastila za nadzor dokumentacije in prostorov pri vseh evropskih političnih strankah, izvajalcih in podizvajalcih, ki so prejeli sredstva Unije. 2. Odredbodajalec lahko vlagateljem v skladu s členom 109 te uredbe izreče upravne in denarne kazni, ki so učinkovite, sorazmerne in odvračilne, brez poseganja v člen 22(7) Uredbe (EU) št. [...]. 3. Kazni iz odstavka 2 se lahko izrečejo tudi evropskim političnim strankam, ki so ob vložitvi vloge za prispevek ali po prejetju prispevka dale lažne izjave v zvezi z informacijami, ki jih zahteva odredbodajalec, ali pa teh informacij sploh niso dale. Člen 204o Hranjenje dokumentov 1. Evropske politične stranke hranijo dokumente, dokazila in druge listine, ki se nanašajo na prispevek, pet let po predložitvi končnega poročila in računovodskih izkazov iz člena 204l. 2. Dokumenti, ki se nanašajo na revizijo, prizive, pravne spore ali poravnavo zahtevkov, ki izhajajo iz uporabe prispevka, se hranijo, dokler take revizije, prizivi, pravni spori ali poravnave zahtevkov niso končani. ___________________ (*) UL […], […], str. […]. “; (2) v členu 121(2) se doda točka (j): „(j) prispevki evropskim političnim strankam iz naslova VIII drugega dela.“; (3) v členu 125 se črtata drugi pododstavek odstavka 3 in odstavek 6. Člen 2 Ta uredba začne veljati dvajseti dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Evropski parlament Za Svet Predsednik Predsednik [1] Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1). [2] COM 499/2012 final z dne 12. septembra 2012. [3] Uredba (ES) št. 2004/2003 Evropskega parlamenta in Sveta z dne 4. novembra 2003 o predpisih, ki urejajo delovanje političnih strank na evropski ravni, in pravilih glede njihovega financiranja (UL L 297, 15.11.2003, str. 1). [4] Poročilo z dne 15. marca 2011 o uporabi Uredbe (ES) št. 2004/2003 o predpisih, ki urejajo delovanje političnih strank na evropski ravni, in pravilih glede njihovega financiranja (2010/2201(INI)). [5] Uredba (ES) št. 1605/2002 z dne 25. junija 2002 (UL L 248, 16.9.2002, str. 1). [6] Delovni dokument Komisije COM 500/2012 final z dne 19. septembra 2012 o napovedi predloga spremembe finančne uredbe z uvedbo novega naslova o financiranju evropskih političnih strank. [7] UL […], […], str. […]. [8] UL L 297, 15.11.2003, str. 1. [9] 2010/2201(INI). [10] UL L … [11] UL L 298, 26.10.2012, str. 1.